भाजपा महिला मोर्चा करेंगीं सीएम हाउस का घेराव; थाली बजा कर जगाएंगीं
भारतीय जनता पार्टी ने राज्य सरकार के खिलाफ महिला अपराध को लेकर पांच जुलाई को जयपुर में होने वाले प्रदर्शन के लए उदयपुर में भी मोर्चा की महिलाओं ने हुंकार भरी है। प्रदर्शन को लेकर तैयारियां करते हुए जिम्मेदारियां बांटी गई है।
भारतीय जनता पार्टी ने राज्य सरकार के खिलाफ महिला अपराध को लेकर 5 जुलाई को जयपुर में होने वाले प्रदर्शन के लिए उदयपुर में भी महिला-मोर्चा ने हुंकार भरी है। इसमें प्रदर्शन को लेकर जिम्मेदारियां तय की गई है।
उदयपुर की पूर्व मेयर रजनी डांगी ने सोमवार को उदयपुर भाजपा कार्यालय में प्रेस कॉन्फ्रेंस के दौरान बताया कि उदयपुर शहर और देहात से महिलाएं जयपुर पहुंचेगी। इसके लिए बसों की व्यवस्था की गई है। डांगी ने बताया कि प्रदर्शन में महिला मोर्चा की कार्यकर्ता थाली बजाकर गहलोत सरकार को जगाने का काम करेंगी।
डांगी ने बताया कि प्रदेश में महिला अत्याचार चरम पर है। महिलाओं के खिलाफ अपराधों में राजस्थान अव्वल स्थान पर है। उदयपुर संभाग सहित प्रदेश में महिला अपराधों की घटनाएं बढ़ती जा रही हैं और सरकार हाथ पर हाथ धरे बैठी है।
राजसमंद विधायक दीप्ति किरण माहेश्वरी ने कहा कि बीकानेर के खाजूवाला में दलित युवती से गैंगरेप व डूंगरपुर में प्रिंसिपल द्वारा बच्चियों के यौन शोषण की घटनाएं आम हैं और इस बीच उदयपुर के कोटड़ा के बेकरिया क्षेत्र में विधवा महिला के साथ मारपीट की घटना जैसे कई मामले हो गए हैं और ये सरकार ऐसी घटनाएं रोकने में नाकाम हो गई है।
उन्होंने कहा कि सरकार आंकड़े छिपाकर अपना बचाव करने की कोशिश कर रही है लेकिन प्रदेश की बिगड़ी कानून व्यवस्था सबके सामने हैं। उन्होंने कहा महिलाओं से लेकर आमजन में सरकार के प्रति गुस्सा है।